钦定古今图书集成/明伦汇编/官常典/第399卷 > 周怡
## 钦定古今图书集成/明伦汇编/官常典/第399卷 > 周怡

按《明外史》本传：“怡字顺之，太平县人。为诸生时，尝曰：
‘鼎镬不避，沟壑不忘，可以称士矣。不然，皆伪也。从学
于王畿、邹守益，登嘉靖十七年进士，除顺德推官。举
卓异，擢吏科给事中。疏劾尚书李如圭、张瓒、刘天和。
天和致仕去，如圭还籍待勘，瓒留如故。顷之，劾湖广
巡抚陆杰、工部尚书甘为霖、采木尚书樊继祖。立朝’”
仅一岁，所摧击率当事有势力大臣在廷，多侧目，怡
益奋不顾。二十二年六月，吏部尚书许赞率其属王
与龄、周𫓧讦大学士翟銮、严嵩私属事。帝方向嵩，反
责赞，逐与龄等。怡上疏曰：“人臣以尽心体国为忠，协
力济事为和。未有公卿大臣争于朝，文武大臣争于
边，而能修内治、御外侮者也。大学士銮、嵩与尚书瓒
互相诋讦，而总兵官张凤、周尚文又与总制侍郎翟
鹏、督饷侍郎赵廷瑞交恶。此最不祥事，误国孰甚。今
陛下日事祷祠而四方灾祲未销。岁开输银之例而
府库未充。累颁蠲租之令而百姓未苏。时下选将练
士之命而边境未宁。内则财货匮而百役兴，外则寇
敌横而九边耗。乃銮、嵩凭借宠灵，背公营私，播弄威
福，市恩酬怨。夫辅臣真知人贤不肖，宜明告吏部，进
之退之，不宜挟势徇私，属之进退。嵩威灵气焰，凌轹
百司。凡有陈奏，奔走其门。先得意旨，而后敢闻于陛
下。中外不畏，陛下惟畏嵩久矣。銮、淟涊委靡。赞虽小
心谨畏，然不能以直气正色销权贵要求之心。柔亦
甚矣。且直言敢谏之臣，于权臣不利，于朝廷则大利
也。”御史谢瑜、童汉臣以劾嵩故嵩皆假他事罪之。谏
诤之臣自此箝口。虽有梼杌、驩兜，谁复言之。帝览疏
大怒，降诏责其谤讪，令对状。怡惶恐请罪，怒不解，杖
之阙下，复锢于诏狱，释而再系。语具《杨爵传》。隆庆元
年，起故官，未上。擢太常少卿。陈新政五事，语多刺中
贵。时近习方导上宴游，由是忤旨，出为登莱兵备佥
事。给事中岑用宾为怡讼，不纳。改南京国子司业。复
召为太常少卿，未任卒。天启初，追谥“恭节。”